PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/058	Bratislava 19. 5. 2005

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Siemens Aktiengesellschaft Österreich so sídlom Siemensstrasse 92, 120 Viedeň, Rakúsko, zastúpeným JUDr. Marcelom Jóžom, advokátom so sídlom Cukrová ul. 14, 813 39 Bratislava, vo veci koncentrácie podnikateľov Siemens Aktiengesellschaft Österreich so sídlom Siemensstrasse 92, 120 Viedeň, Rakúsko a  E L A S , spol. s r.o. so sídlom Vinohradnícka 6, 971 01 Prievidza 

                                                   rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže   a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov tak, že  s ú h l a s í            s koncentráciou spočívajúcou v získaní nepriamej kontroly podnikateľa Siemens Aktiengesellschaft Österreich so sídlom Siemensstrasse 92, 120 Viedeň, Rakúsko prostredníctvom podnikateľa Siemens Business Services GmbH, Rakúsko nad podnikom podnikateľa  E L A S , spol. s r.o. so sídlom Vinohradnícka 6, 971 01 Prievidza získaním všetkých obchodných podielov v spoločnosti E L A S , spol. s r.o. so sídlom Vinohradnícka 6, 971 01 Prievidza na základe Zmluvy o predaji, kúpe        a prevode obchodného podielu podľa § 115 Obchodného zákonníka v znení neskorších predpisov medzi pánom Rudolfom Lukačkom, pánom Viktorom Birnsteinom, pánom Dušanom Adamcom, pánom, Mariánom Goldschmidtom            a Siemens Business Services GmbH zo dňa 9. 2. 2005. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 18. 3. 2005 doručené oznámenie koncentrácie zaevidované pod číslom 1540/2005, v ktorom podnikateľ Siemens Aktiengesellschaft Österreich so sídlom Siemensstrasse 92, 120 Viedeň, Rakúsko (ďalej len „Siemens“), v konaní zastúpený JUDr. Marcelom Jóžom, advokátom so sídlom Cukrová ul. 14, 813 39 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcu v získaní nepriamej kontroly podnikateľa Siemens Aktiengesellschaft Österreich so sídlom Siemensstrasse 92, 120 Viedeň, Rakúsko (ďalej len „Siemens“) prostredníctvom svojej nepriamej 100%-nej účastinnej spoločnosti Siemens Business Services GmbH, Rakúsko (ďalej len „SBS GmbH“) nad podnikom podnikateľa  E L A S , spol. s r.o. so sídlom Vinohradnícka 6, 971 01 Prievidza (ďalej len „E L A S  spol. s r.o.“), získaním všetkých obchodných podielov    v spoločnosti E L A S , spol. s r.o. na základe Zmluvy o predaji, kúpe a prevode obchodného podielu podľa § 115 Obchodného zákonníka v znení neskorších predpisov medzi pánom Rudolfom Lukačkom, pánom Viktorom Birnsteinom, pánom Dušanom Adamcom, pánom, Mariánom Goldschmidtom a Siemens Business Services GmbH zo dňa 9. 2. 2005 (ďalej len „Zmluva“). 

Na základe predmetného oznámenia začalo dňa 18. 3. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Siemens a  E L A S , spol. s r.o., o čom úrad listom číslo 1652/PMÚ SR/2005 zo dňa 23. 3. 2005 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom  zo dňa 23. 3. 2005 prostredníctvom právneho zástupcu vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 1859/2005 dňa 1. 4. 2005, na základe čoho podľa § 11 zákona začala dňa 2. 4. 2005 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 1903/PMÚ SR/2005 zo dňa          5. 4. 2005 právnemu zástupcovi účastníka správneho konania.

Vychádzajúc z podkladov a informácií predložených oznamovateľom koncentrácie v priebehu správneho konania, úrad zistil nasledujúce skutočnosti.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 9. 2. 2005 podnikateľ SBS GmbH uzatvoril Zmluvu na základe ktorej po splnení v nej uvedených odkladacích podmienok získa od vlastníkov spoločnosti  E L A S, spol. s r.o. všetky obchodné podiely v tejto spoločnosti, čím podnikateľ Siemens prostredníctvom SBS GmbH získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa E L A S, spol. s r.o., a tým získa možnosť vykonávať rozhodujúci vplyv na činnosť podniku podnikateľa E L A S, spol. s r.o.

Vychádzajúc z uvedeného úrad dospel k záveru, že na základe Zmluvy došlo prostredníctvom spoločnosti SBS GmbH k získaniu nepriamej kontroly podnikateľa Siemens nad podnikom podnikateľa E L A S, spol. s r.o., a teda ku koncentrácii podľa § 9 ods. 1 písm. b) v spojení s § 9 ods. 4 písm. b) zákona.

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania je podnikateľ Siemens. Účastníkmi posudzovanej koncentrácie sú podnikatelia Siemens, ako podnikateľ, ktorý získa kontrolu nad podnikom podnikateľa E L A S, spol. s r.o., ako aj podnikateľ  E L A S, spol. s r.o., nad ktorým je kontrola získaná.

	Spoločnosť Siemens bola zapísaná do obchodného registra Obchodného súdu Viedeň ako akciová spoločnosť pod číslom FN 60562 m dňa 27. 7. 1939. Predmetom podnikania spoločnosti je predovšetkým výroba a predaj priemyselných výrobkov v oblasti elektrotechniky, spravodajskej techniky, meracej, riadiacej a regulačnej techniky, strojárenstva, jemnej mechaniky a príbuznej techniky; projektovanie, realizácia a predaj zariadení   a častí zariadení všetkého druhu, najmä zariadení na výrobu, prenos             a spracovanie informácií a energie ako aj ich aplikovanie na výrobky všetkého druhu, výroba a predaj tovarov slúžiacich pre vyrábané alebo predávané výrobky ako príslušenstvo a pomocné látky alebo pomocné prostriedky, uskutočňovanie zariaďovacích, údržbárských prác ako aj obchodovanie         s tovarmi všetkého druhu a prevádzkovanie určitých voľných, koncesiovaných a viazaných živností.
	Na území Slovenskej republiky podniká prostredníctvom priamo či nepriamo kontrolovaných spoločností: Siemens Program and System Engineering s.r.o., Bratislava (ďalej len „SPSE s.r.o.“), Siemens s.r.o., Bratislava (ďalej len „Siemens s.r.o.“), SIPRIN, s.r.o., Bratislava (ďalej len „SIPRIN“) a Siemens Business Services s.r.o., Bratislava (ďalej len „SBS s.r.o.“).  
Spoločnosť SBS s.r.o. pôsobí predovšetkým v oblasti dodávok komplexných informačných systémov - Enterprise Resource Planning (ďalej len „ERP systémy“) s produktom SAP R/3 spoločnosti SAP. SBS s.r.o. dodáva systém SAP R/3 a príslušné implementačné a poradenské služby segmentu stredných a veľkých firiem typicky s obratom nad 1 miliardu Sk a tiež väčším štátnym/verejnoprávnym inštitúciám s desiatkami až tisíckami používateľov. Systém SAP R/3 je možné prevádzkovať na rôznych systémových platformách, pričom je to vrcholný produkt na svetovom trhu, vhodný pre najnáročnejších a najväčších zákazníkov. Produkt SAP R/3 má celosvetovo desiatky tisíc implementácií a je nasadený vo všetkých vyspelých krajinách sveta. 
 Okrem ERP systémov spoločnosť SBS s.r.o. pôsobí na Slovensku      aj v oblasti predaja počítačového hardvéru (personálne počítače, servery, pamäťové zariadenia, súvisiaci systémový softvér) vrátane služieb bezprostredne súvisiacich s dodávkou (inštalácia, záručný a pozáručný servis). Portfólio spoločnosti tvoria najmä výrobky Fujitsu Siemens Computers, HP, Sun Micrisystems a Hitachi Data Systems.   
Spoločnosť SPSE s.r.o. pripravuje vstup na trh ERP systémov              s produktom Navision fy. Microsoft, pričom v súčasnosti má iba jediného pilotného zákazníka. Súčasne však, ako účastník konania uvádza v oznámení koncentrácie, na základe vnútrokoncernového rozhodnutia táto spoločnosť svoje pôsobenie na trhu ERP systémov v Slovenskej republike v blízkej dobe ukončí. 
Spoločnosť Siemens s.r.o. na Slovensku pôsobí v nasledovných oblastiach: Telekomunikačná technika (divízia COM), Automatizácia a pohony (divízia Automation and Drives, A&D), Priemyselné riešenia a služby (divízia Industrial and Services, IS&S), Logistické a montážne systémy (Divízia Logistics and Assembly Systems (divízia LAS), Technika budov (divízia Siemens Building Technologies, SBT), Výroba energie (divízia PowerGeneration, PG), Prenos a rozvod energie (divízia Power Transmission and Distribution, PTD), Dopravné systémy (divízia Transportation Systems, TS) a Medicínska technika (divízia Medical solutions, MED). Produkty každej z týchto divízií obsahujú informačné technológie, t. j. hardvér a softvér, ktoré sú ich integrálnou súčasťou. Žiadna z divízií Siemens s.r.o. neobchoduje so samostatným hardvérom. Taktiež žiadna z divízií nedodáva komplexné podnikové systémy, porovnateľné s ERP systémami. V istom zmysle sa predstave ERP systému blížia „nemocničné informačné systémy“ (NIS), ktoré má v portfóliu divízia MED. Táto však tieto systémy t. č. na trh Slovenskej republiky nedodáva. Komplexné informačné systémy majú v portfóliu aj  ďalšie divízie Siemens s.r.o. Jedná sa však o systémy špecificky zamerané           a neprekrývajú sa s určením ERP systémov. Jedná sa napríklad systémy „Inteligentných sietí“, ktoré umožňujú telekomunikačným operátorom poskytovať špecifické telekomunikačné služby v ich sieťach, systémy   riadenia údržby výrobných zariadení v priemysle, systém riadenia výroby         v elektrárniach a podobne.
Spoločnosť SIPRIN, s.r.o. pôsobí ako dodávateľ integrovaných riešení  v oblasti procesnej automatizácie, t. j. automatizácie technologických výrobných procesov. Komponenty tvoriace tieto systémy sú automatizačné prvky (regulátory, akčné členy, meracie systémy) a tiež riadiace počítače pracujúce v reálnom čase a uspôsobené na nasadenie v prostredí výroby. Počítače (teda HW) používané v rámci týchto systémov (SCADA a MES) spoločnosť SIPRIN, s.r.o. dodáva ako ich súčasť. Vzťah medzi systémami ERP a SCADA resp. MES je taký, že systémy ERP často spracúvajú vybrané údaje pochádzajúce zo SCADA alebo MES systémov, sú to však principiálne iné systémy využívajúce iné softvérové produkty majúce iné zameranie a tiež dodávateľov. Okrem uvedeného spoločnosť SIPRIN, s.r.o. pôsobí v oblasti poskytovania služieb spojených s priemyselnou výrobou. Príkladom sú služby údržby strojového vybavenia a elektrotechnickej infraštruktúry pre výrobný závod VW v Bratislave.

Vychádzajúc z uvedeného úrad dospel k záveru, že Siemens je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

Spoločnosť  E L A S, spol. s r.o. bola založená spoločenskou zmluvou zo dňa 29. 7. 1991 v zmysle § 106n zákona č. 103/90 Zb., ktorým sa mení       a dopĺňa hospodársky zákonník a do Obchodného registra Okresného súdu Trenčín Oddiel: Sro, Vložka číslo: 1814/R bola zapísaná dňa 31. 7. 1991. 
Spoločnosť pôsobí predovšetkým v oblasti dodávok a implementácie ERP systémov, a to s produktom Navision spoločnosti Microsoft, ktorý je určený pre segment menších a stredných firiem s desiatkami (typicky < 100) používateľov. Produkt má tisíce implementácií vo všetkých vyspelých krajinách sveta a je použiteľný výlučne na systémovej platforme Microsoft Windows. Prostredníctvom spoločnosti HT Computers, a. s., Bratislava (ďalej len „HTC, a. s.“), ktorá je jej 100%-nou dcérskou spoločnosťou, pôsobí v tejto oblasti s jej vlastnými produktmi. Konkrétne sa jedná o základný - starší         s názvom ESO/400, vyvinutý a prevádzkovaný špeciálne pre použitie pod operačným systémom IBM OS/400 a novší produkt s názvom eso/enterprise solution - multiplattformový produkt schopný prevádzky aj na intelovských serveroch s použitím ľubovoľných databáz (Oracle, DB/2, MS). Cieľovou skupinou pre tieto produkty sú priemyselné podniky strednej veľkosti              s desiatkami až stovkami používateľov. Dodávky ERP systémov ako aj príslušné služby vrátane údržby, spoločnosť  E L A S  spol. s r.o. obdobne ako Siemens, poskytuje priamo koncovému zákazníkovi bez sprostredkovateľa resp. bez tvorby osobitného distribučného systému. 
Spoločnosť  E L A S  spol. s r.o. resp. jeho dcérska spoločnosť HTC  má aj vlastný vývoj softvérových produktov (najmä eso/enterprise solution), pričom jeho náklady predstavujú asi 30% z obratu, ktorý HTC dosahuje na trhu ERP systémov.
Okrem uvedeného k hlavnému predmetu činnosti spoločnosti  E L A S, spol. s r.o. a jej dcérskej spoločnosti HTC, a. s. patrí aj oblasť dodávok počítačového hardvéru (personálne počítače, servery, pamäťové zariadenia, tlačiarne, súvisiaci systémový softvér), vrátane služieb bezprostredne súvisiacich s dodávkou (inštalácia, záručný a pozáručný servis). Portfólio tvoria najmä výrobky IBM, HP, Toshiba, Lexmark a Sun Microsystems, ktoré prezentujú vyše 95% relevantného obratu oboch spoločností.
Spoločnosť  E L A S, spol. s r.o. na Slovensku súčasne prostredníctvom HTC, a. s. kontroluje aj jej 100% dcérsku spoločnosť HT ELAS, a. s., ktorá však od svojho vzniku nevyvíja žiadnu hospodársku činnosť. 

Vzhľadom na uvedené úrad dospel k záveru, že spoločnosť  E L A S, spol. s r. o.  je podnikateľom podľa § 3 ods. 2 zákona, a teda zákon sa na     E L A S, spol. s r.o. podľa  § 2 ods. 1 písm. a) zákona vzťahuje.

3. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike cekový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Z predložených podkladov o obratoch účastníkov koncentrácie za uzavreté účtovné obdobie predchádzajúce vzniku koncentrácie úrad zistil, že celosvetový celkový obrat Siemens bol 3 010 288 016 000 Sk a jeho celkový obrat v Slovenskej republike dosiahol výšku 5 569 922 000 Sk, pričom za uzavreté účtovné obdobie predchádzajúce vzniku koncentrácie bolo brané obdobie od 1. 10. 2003 do 30. 9. 2004, nakoľko obchodný rok tohto účastníka koncentrácie končí dňa 30. 9. bežného roka. Celosvetový celkový obrat druhého účastníka koncentrácie  E L A S, spol. s r.o. za obdobie  roku 2004 dosiahol  výšku 2 153 757 000 Sk a výška celkového obratu dosiahnutého      v Slovenskej republike bola v sledovanom období 2 034 999 000 Sk. 
Z uvedeného vyplýva, že predmetná koncentrácia podlieha kontrole úradu podľa § 10 ods.1 zákona. 

Ďalej úrad posudzoval, či podnikateľ Siemens postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa    a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie.   Lehota začne plynúť odo dňa, keď nastala prvá zo skutočností uvedených                 v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 9. 2. 2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Siemens, neporušil vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Pri vymedzení relevantných trhov z tovarového hľadiska úrad vychádzal predovšetkým z ustanovení § 3 ods. 3 až 5 zákona a hlavných činností          a aktivít vykonávaných účastníkmi koncentrácie, ktoré sú podrobnejšie  uvedené v časti 2 - Účastníci konania a koncentrácie tohto rozhodnutia.          Z tejto časti rozhodnutia vyplýva, že aktivity účastníkov koncentrácie sa na Slovensku prekrývajú v dvoch oblastiach, a to v oblasti dodávok ERP systémov a v oblasti dodávok počítačového hardvéru (ďalej len „HW“). Na rozdiel od dodávky HW, ktorá môže pozostávať z dodávky, resp. dielčích dodávok personálnych počítačov, serverov, pamäťových zariadení,     tlačiarní, súvisiacich systémových softvérov, vrátane inštalácie, záručného                  a pozáručného servisu, pod dodávkou ERP systému sa rozumie dodávka komplexných podnikových informačných systémov, umožňujúcich integrovať všetky dôležité oblasti podnikania. Štruktúra takéhoto systému je zložená      z navzájom spolupracujúcich modulov (každý ERP systém obsahuje minimálne účtovníctvo, skladové hospodárstvo, spracovanie nákupných         a predajných procesov) pokrývajúcich všetky oblasti chodu podniku, pričom implementácia ERP systému môže zahŕňať všetky moduly alebo iba niektoré z nich, čo závisí od požiadaviek zákazníkov. Implementátorom je spravidla zmluvný partner vlastníka autorských práv k produktu ERP, pričom licenčné práva sú v takom prípade upravené partnerskou zmluvou. Dodávka ERP systému spravidla spočíva v poskytnutí licencií daného softvérového produktu spravidla spolu s pravidelným poplatkom za produktovú údržbu zo strany výrobcu softvéru a v poskytnutí služieb implementácie daného systému (customizácia - nastavovanie systému, programátorské práce, školenia, dokumentácia). Relevantnými trhmi, na ktorých nedochádza k prekrytiu aktivít účastníkov koncentrácie a teda k navýšeniu ich trhových podielov sa úrad      v rámci posudzovania predmetnej koncentrácie podrobnejšie nezaoberal.  
Vychádzajúc z uvedeného úrad vymedzil nasledovné dva samostatné  tovarové relevantné trhy:

- trh predaja ERP systémov a
- trh predaja HW a súvisiacich služieb. 

Pokiaľ sa jedná o vymedzenie priestorového relevantného trhu vo vzťahu k vyššie uvedeným tovarovým relevantným trhom úrad vychádzal        z podkladov a informácií predložených účastníkom konania, podľa ktorých tak podnikateľ Siemens ako aj podnikateľ  E L A S, spol. s r.o., pôsobí na území celej Slovenskej republiky. Aktivity  E L A S , spol. s r.o. mimo územia Slovenska sú zanedbateľné. Preto úrad priestorový relevantný trh vo vzťahu                   k predmetným tovarovým relevantným trhom vymedzil územím Slovenskej republiky, kde sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

	Analýzou podkladov a informácií predložených účastníkom konania,   ako aj z informácií získaných v rámci prieskumu trhu vykonaného     písomným oslovením najvýznamnejších konkurentov účastníkov koncentrácie pôsobiacich na predmetných relevantných trhoch, úrad zistil nasledovné skutočnosti.

4.1 Relevantný trh predaja ERP systémov

	V Slovenskej republike neexistujú žiadne relevantné údaje o veľkosti parciálnych trhov informačných technológií (ďalej len „IT“), čo bolo okrem účastníka konania potvrdené aj zo strany úradom oslovených konkurentov účastníkov koncentrácie. Preto oznamovateľ koncentrácie Siemens pri svojom odbornom odhade veľkosti trhu a následne trhových podielov účastníkov koncentrácie a ich konkurentov pôsobiacich na predmetnom relevantnom trhu vychádzal jednak z údajov uvádzaných  v rebríčku TREND Top IT „Najväčší poskytovatelia IT služieb 2003“, kde však, ako sa uvádza v oznámení koncentrácie, chýbajú údaje niektorých významných dodávateľov ako sú Hewlett Packard Slovakia, s.r.o. (ďalej len „HP“), IBM Slovensko spol. s r.o. (ďalej len „IBM“), Accenture, s.r.o. (ďalej len „Accenture“), AutoCont, Wellcom a i., ako aj údaje o implementačných službách viacerých dodávateľov menších systémov (napr. Datalok, Scala, ...), a jednak zo štúdie IDC „SAP Special Report 2003 - 2008“.
	Podľa odborného odhadu účastníka konania bol na relevantnom trhu predaja ERP systémov v roku 2004 trhový podiel  podnikateľa E L A S  spol.  s r.o. 1,68% a trhový podiel Siemens 1,69%, a teda ich spoločný trhový podiel predstavoval približne 3,4%. Dodatočne listom zo dňa 9. 5. 2005 zaevidovaným na úrade pod č. 2653 účastník konania tento údaj upresnil na 3,9%. Ako najväčšieho konkurenta pôsobiaceho na predmetnom relevantnom trhu Siemens uviedol spoločnosť SAP Slovensko s.r.o. (ďalej len „SAP“)        s trhovým podielom približne 35%, za ktorým s trhovými podielmi 10% až 11% nasledujú spoločnosti Delta ES a Softip. Trhové podiely ostatných konkurentov pôsobiacich na predmetnom relevantnom trhu účastník konania nevedel odhadnúť, nakoľko u významných implementačných partnerov spoločností SAP a Microsoft Business Solutions nemá k dispozícii údaje o ich tržbách z predaja licencií. Okrem už uvedených konkurentov pôsobiacich na predmetnom relevantnom trhu účastník konania uviedol viacero ďalších spoločnosti ako napríklad: VARIAS a. s., SLOVAKODATA, a. s., Logica CMG Slovakia s.r.o., Accenture, ASSET Soft, a. s., CORINEX GROUP, a. s., MPI SLOVAKIA s.r.o. ... 

	Prieskum trhu, ktorý úrad vykonal oslovením najdôležitejších konkurentov účastníkov koncentrácie pôsobiacich na predmetnom relevantnom trhu potvrdil, že vedúce postavenie s veľmi výrazným odstupom od ostatných konkurentov pôsobiacich na relevantnom trhu predaja ERP systémov má spoločnosť SAP, ktorá si toto vedúce postavenie udržuje prakticky od svojho vstupu na Slovensko v polovici 90 - tych rokov. Podľa odborného odhadu samotnej spoločnosti SAP, ktorý vychádzal z trhových prieskumov IDC, v roku 2004 jej trhový podiel na predmetnom relevantnom trhu dosiahol viac ako 60%. Výšku trhových podielov ostatných už vyššie uvedených významných konkurentov pôsobiacich na danom relevantnom trhu nebolo možné určiť úplne presne, nakoľko viacero z nich dodáva hardver       a softver ako súčasť dodávky ERP systému tzv. „dodávka na kľúč“, pričom tržby za tieto dodávky samostatne neevidujú.

	Na základe vyššie uvedených skutočností úrad dospel k záveru, že relevantný trh predaja ERP systémov sa bude aj po uskutočnení koncentrácie vyznačovať dostatočným konkurenčným prostredím, na ktorom bude naďalej pôsobiť veľký počet podnikateľských subjektov, z ktorých okrem spoločnosti SAP, ani jeden, a to vrátane účastníkov koncentrácie, nedosahuje trhový podiel 25%. Podnikateľ Siemens teda aj po uskutočnení posudzovanej koncentrácie, vzhľadom na výšku spoločného trhového podielu jej účastníkov, bude naďalej pod veľkým konkurenčným tlakom, a to nielen zo strany spoločnosti SAP, ktorá je lídrom trhu, ale aj zo strany množstva ďalších lokálnych, i globálnych podnikateľov pôsobiacich na tomto relevantnom trhu.

Bariéry vstupu na trh

	Ako významného nového podnikateľa, ktorý v posledných rokoch vstúpil na trh ERP , účastník konania uviedol spoločnosť Logica CMG a spoločnosť HP, ktorá ako sa uvádza v oznámení koncentrácie v poslednej dobe začala poskytovať sama implementačné služby v tejto oblasti. 
	V rámci prieskumu trhu úrad zistil, že spoločnosť Logica CMG začala    v tejto oblasti na Slovensku podnikať v roku 2001, pričom tu vystupovala len ako organizačná zložka a od roku 2004 už ako samostatná právnická osoba. Pokiaľ sa jedná o spoločnosť HP, túto nemožno považovať za nového podnikateľa ktorý vstúpil na predmetný trh, nakoľko podľa informácií, ktoré úrad v priebehu správneho konania získal, ide o spoločnosť podnikajúcu takmer výlučne v oblasti predaja HW a súvisiacich služieb. Túto skutočnosť potvrdil sám HP vo svojom doplnení informácií e-mailom zo dňa 4. 5. 2005,    v ktorom sa o. i. uvádza: „pokiaľ HP dodáva zákazníkovi komplexné riešenie, ktorého súčasťou je aj ERP systém, potom na implementáciu ERP subkontrahuje špecializovanú firmu ako sú Varias, Slovakodata, Corinex, atď.„
  
	Na základe získaných podkladov a informácií úrad zistil, že v súvislosti so vstupom na trh ERP systémov neexistujú žiadne osobitné právne alebo regulačné bariéry. Takéto bariéry existujú len v prípade uvedenia nového účtovného softvéru na trh, pretože tento musí zodpovedať zákonu                 o účtovníctve a ďalším relevantným zákonom (napr. daňovým zákonom). To sa však nevťahuje na podnikateľov ponúkajúcich implementáciu softvérového produktu, ktorý je už v Slovenskej republike certifikovaný.

Taktiež neexistujú obmedzenia tvorené existenciou patentov,  know-how a inými právami duševného vlastníctva a obmedzenia vyplývajúce                  z udeľovania licencií na takéto práva. Know-how pozostávajúce zo skúseností získaných úspešnou implementáciou ERP systémov nie je možné kvantifikovať. Každý zmluvný partner SAP alebo Microsoft Navision, vrátane účastníkov koncentrácie, má neobmedzený prístup k licenciám, pokiaľ dodržiava partnerské podmienky výrobcu softvéru.  Spoločnosť HTC je okrem toho majiteľom práv k softvérovému ERP produktu ESO/400, resp. eso/enterprise solution

	Napriek tomu, podnikateľ, ktorý má záujem vstúpiť na trh musí prekonať prekážky týkajúce sa vynaloženia značných finančných prostriedkov i času. Ich výška závisí od toho, či bude podnikateľ ERP systém poskytovať na základe dealerskej zmluvy s autorom produktu, alebo bude poskytovať vlastný ERP produkt. V prvom prípade nový podnikateľ na trhu ERP systémov musí    v prvom rade vytvoriť vlastný tím poradcov ERP. Spravidla takýto tým nemá menej než 10 členov. V prípade poradcov SAP vyškolenie každého z nich stojí rádovo 100 až 200 tis. Sk, resp. obdobné náklady reprezentuje získanie kvalifikovaného poradcu na trhu práce. Mzdové náklady na týchto 10 poradcov a dvoch projektových manažérov za prvý rok predstavujú orientačne 7,5 mil. Sk. Náklady na minimálne dvoch predajcov ERP predstavujú         min. 2 mil. Sk ročne. Teda náklady vstupu na trh (náklady 1. roku) sa             v prípade SAP dajú zdola ohraničiť sumou min. 11 až 12 mil. Sk. V prípade Navision sú tieto náklady zhruba polovičné. V prípade vlastného vývoja ERP produktu musí podnikateľ vynaložiť niekoľkonásobne vyššie náklady a okrem toho vstup na trh je v tomto prípade aj časovo náročný, nakoľko vlastný vývoj ERP systému môže trvať aj niekoľko rokov.

	Významnou prekážkou vstupu na trh je aj samotná nasýtenosť trhu.      V súčasnej situácii je veľmi nepravdepodobné, že by na trh mohol vstúpiť nový dodávateľ s vlastným ERP produktom. S prípadným vstupom na tento trh   možno uvažovať len v prípade dodávateľa už overených a známych produktov, ktoré sú lokalizované na podmienky domácej krajiny, čo je však tiež nie veľmi pravdepodobné. Potvrdzuje to aj názor podnikateľa s vedúcim postavením na danom relevantnom trhu - SAP, podľa ktorého mienky uvedenej v liste zaevidovanom na úrade pod č. 2082/2005 dňa 13. 4. 2005  „... bude v budúcnosti prebiehať konsolidácia trhu dodávateľov riešení. Pomerne vysoké investičné nároky na inováciu produktov a služieb                a zväčšujúci sa konkurenčný boj bude znamenať znižujúci počet dodávateľov riešení. Táto konsolidácia bude prebiehať vo forme spájania konkurentov alebo zánikom dodávateľov. Túto konsolidáciu je možné očakávať na globálnej aj na lokálnej úrovni, čo bude znamenať postupné znižovanie počtu nezávislých lokálnych dodávateľov ERP riešení. Podľa mienky SAP, koncentrácia Siemens a ELAS je plne v súlade s týmto trendom.“

4.2 Relevantný trh predaja HW a súvisiacich služieb

	Pri stanovovaní odborného odhadu veľkosti trhu a následne trhových podielov účastníkov posudzovanej koncentrácie a ich konkurentov pôsobiacich na predmetnom relevantnom trhu účastník konania vychádzal     z dostupných údajov a informácií, obdobne ako v prípade relevantného trhu predaja ERP systémov. 
	Na základe tohto odborného odhadu účastník konania v oznámení koncentrácie uviedol, že trhový podiel podnikateľa Siemens pred koncentráciou, t. j v roku 2004 bol 0,47% a trhový podiel druhého účastníka koncentrácie  E L A S  spol. s r.o. (E L A S spol. s r.o. a HTC)  10,15%,         z čoho vyplýva, že spoločný podiel účastníkov koncentrácie po jej uskutočnení by bol približne 11%. Za podnikateľa s vedúcim postavením na tomto relevantnom trhu bola účastníkom konania označená spoločnosť BGS Distribution s trhovým podielom necelých 42%. Za ním nasledujú: DATALAN, a.s. s trhovým podielom približne 7%, S&T Slovakia, DNS Slovakia a K+K     a. s. s trhovými podielmi približne 5%. Okrem už uvedených konkurentov Siemes uvádza aj niektoré ďalšie spoločnosti s ešte nižšími trhovými podielmi, ako napr. PosAm, spol. s r.o., GAMO a.s., ... Súčasne však účastník konania v oznámení uvádza, že viacerí dovozcovia hardvéru, ako napr. HP    a IBM svoje obraty nepublikujú, hoci patria k najvýznamnejším účastníkom trhu. Do porovnania taktiež neboli zahrnuté tie spoločnosti, ktoré predávajú prevažne komponenty a nie kompletné počítače (AGEN, WesTech), resp. spoločnosti, ktoré sa orientujú na iné výrobky než od renomovaných výrobcov. 

	Obdobne ako v prípade relevantného trhu predaja ERP systémov, úrad aj na tomto relevantnom trhu vykonal vlastný prieskum, oslovením najvýznamnejších konkurentov účastníkov koncentrácie pôsobiacich na tomto relevantnom trhu. Pri stanovovaní trhových podielov účastníkov koncentrácie a oslovených konkurentov v roku 2004 úrad vychádzal z objemov nimi realizovaných obratov v tomto období, ktorých konkrétnu výšku neuvádza      a sú len súčasťou spisového materiálu, nakoľko tieto boli zo strany niektorých podnikateľov označené ako predmet obchodného tajomstva. 
	S menšími rozdielmi, vyplývajúcimi z už vyššie uvedených problémov spočívajúcich v neexistencii relevantných podkladov z predmetnej oblasti úrad dospel k približne rovnakým výsledkom ako uviedol aj účastník konania. Prieskum potvrdil, že vedúce postavenie na relevantnom trhu predaja         HW a súvisiacich služieb s trhovým podielom približne 35% má spoločnosť BGS distribution, za ktorou s viac ako o polovicu nižším trhovým podielom nasleduje HP. Okolo hranice 10% sa pohybuje spoločnosť IBM a Siemens   po zarátaní trhového podielu druhého účastníka koncentrácie  E L A S  spol.       s r.o., za ktorými nasleduje s trhovým podielom približne 7% spoločnosť DATALAN a s trhovými podielmi pohybujúcimi sa v rozmedzí od 5% do 2% spoločnosti S&T Slovakia,  GAMO, K + K a. s. a PosAm, spol. s r.o.

	Vychádzajúc z vyššie uvedených skutočností úrad dospel k záveru, že podobne ako relevantný trh predaja ERP systémov, tak aj relevantný trh predaja HW a súvisiacich služieb, sa bude po koncentrácii naďalej vyznačovať dostatočným konkurenčným prostredím. Aj na tomto relevantnom trhu bude pôsobiť konkurent s významným trhovým podielom (BGS Distribution) a veľký počet konkurentov s menšími trhovými podielmi, ktorí budú na podnikateľa Siemens po uskutočnení predmetnej koncentrácie vyvíjať dostatočne silný tlak. 

Bariéry vstupu na trh

	Ako nového podnikateľa, ktorý v poslednej dobe vstúpil na trh HW          a súvisiacich služieb v Slovenskej republike, uviedol účastník konania spoločnosť DELL Computers, ktorá dodáva PC a servery na báze technológie Intel. Osobitným rysom tejto spoločnosti je veľký podiel priameho predaja PC prostredníctvom elektronických predajných kanálov.

	Náklady vstupu na tento trh nemožno vyčísliť, nakoľko vo veľkej miere závisia od stratégie daného podnikateľa. Možno len uviesť, že podnikateľ pôsobiaci v oblasti centrálnych systémov (servery, storage) musí v porovnaní s podnikateľom pôsobiacim v oblast personálnych počítačov investovať podstatne viac do školení svojich servisných technikov a predajného personálu a do napojenia na logistické systémy výrobcu. Odlišná je tiež stratégia distribútora, ktorý musí trvale počítať s udržovaním určitých skladových zásob, čo zvyšuje kapitálovú náročnosť a riziko podnikania.

	Z predložených podkladov a informácií úrad zistil, že v súvislosti so vstupom na trh HW a súvisiacich služieb neexistujú žiadne osobitné právne alebo regulačné bariéry, obdobne ako ani obmedzenia tvorené existenciou patentov a know-how. Dodávateľ však musí splniť predpisy v oblasti recyklovania tovaru a predpisy vyplývajúce z ochrany autorských práv, vzťahujúce sa na pamäťové komponenty.

	Prístup k produktom renomovaných výrobcov HW za účelom väčších dodávok, resp. ich zvýšenia, je podmienený partnerskou alebo distribútorskou zmluvou.

5. Záver

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Dôvodom posudzovanej koncentrácie, ako v oznámení účastník konania sám uvádza, je posilnenie prítomnosti podnikateľa Siemens v trhových segmentoch, v ktorých bola doposiaľ jeho prítomnosť nedostatočná (najmä segment finančných služieb) a rozšírenie portfólia HW produktov a s nimi spojených služieb.

 Na základe zistených skutočností uvedených vyššie, úrad dospel           k záveru, že toto posilnenie trhovej pozície podnikateľa Siemens nepredstavuje významné zmeny na relevantnom trhu predaja ERP systémov  a ani na relevantnom trhu predaja HW a súvisiacich služieb, a teda koncentrácia nevytvára ani neposilňuje dominantné postavenie podnikateľa Siemens a  E L A S  spol. s r.o. na vyššie vymedzených relevantných trhoch, ktorého dôsledkom sú významné prekážky efektívnej súťaže na relevantnom trhu.	

Podľa § 33 zákona úrad vyzval listom č. 2822/PMÚ SR/2005 zo dňa          17. 5. 2005 prostredníctvom právneho zástupcu účastníka konania Siemens, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa prostredníctvom svojho právneho zástupcu vyjadril listom zaevidovaným úradom dňa 18. 5. 2005 pod číslom 2851/2005, v ktorom uviedol, že „súhlasí s podkladmi rozhodnutia ako aj so spôsobom ich zistenia tak, ako sú uvedené a vyplývajú z výzvy č. 2822/PMÚ SR/2005 datovanej dňom 17. 5. 2005 a z obsahu spisu. Účastník konania nemá žiadne návrhy na doplnenie vykonaného dokazovania.“ 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Dušan Valo
                                                                     riaditeľ odboru koncentrácií

Rozhodnutie sa doručuje:

JUDr. Marcel Jóža
advokát
Cukrová 14
813 39 Bratislava